b'\n_START_ARTICLE_\nPredator \xe2\x80\x93 den usynlige fiende\n_START_SECTION_\nHandling\n_START_PARAGRAPH_\nEt lag med seks topptrente amerikanske kommandosoldater blir sendt ut p\xc3\xa5 et tilsynelatende rutinemessig oppdrag dypt inne i jungelen i Sentral Amerika. Oppdraget g\xc3\xa5r ut p\xc3\xa5 \xc3\xa5 frigi en h\xc3\xb8ytst\xc3\xa5ende minister som har blitt kidnappet av geriljasoldater. Lederen for kommandosoldatene er major Dutch (Arnold Schwarzenegger). Dutch blir like f\xc3\xb8r oppdraget gjenforent med sin gamle venn Dillon (Carl Weathers), som ogs\xc3\xa5 blir med p\xc3\xa5 oppdraget. Laget fraktes i helikopter til destinasjonsstedet og settes av langt inne i det ugjennomtrengelige buskaset for \xc3\xa5 redde gislene. Like etter ankomsten finner de vraket av et nedskutt helikopter, og noe senere kommer de over likene til flere mennesker som er opphengt og fl\xc3\xa5dd p\xc3\xa5 makabert vis. Likene blir like etter identifisert \xc3\xa5 v\xc3\xa6re amerikanske spesialstyrker. \xc3\x85rsaken bak disse spesialstykenes tilstedev\xc3\xa6relse fremst\xc3\xa5r som et mysterium for Major Dutch, og etterhvert viser det seg at deres eget oppdrag egentlig har helt andre form\xc3\xa5l enn de som ble oppgitt._NEWLINE_Omsider tar de seg frem til en tungt beskyttet oppr\xc3\xb8rsleir og etter en hard og hurtig kamp, nedkjemper de gerilliagruppen og tar den unge kvinnen Anna (Elpidia Carrillo) til fange. Like etter slaget innr\xc3\xb8mmer Dillon at den opprinnelige redningaksjonen var en dekkoperasjon og at oppdraget i virkeligheten gikk ut p\xc3\xa5 \xc3\xa5 tilintetgj\xc3\xb8re geriljaleiren og hente viktig informasjon til CIA. Dutch blir rasende da han f\xc3\xa5r denne informasjonen. Samtidig med dette oppstyret blir soldatene uvitende iakttatt av et vesen i jungelen._NEWLINE_P\xc3\xa5 veien tilbake til droppunktet synes en av soldatene at de blir iakttatt av ett eller annet i jungelen. Plutselig blir flere av soldatene angrepet og drept av noen laserlignende str\xc3\xa5ler som kommer fra tretoppene. Det soldatene ikke er klar over er at angriperen er et utenomjordisk vesen som har som hovedbeskjeftigelse \xc3\xa5 jakte p\xc3\xa5 trofeer blant jordens levende vesener. Skapningen er soldatene overlegen, b\xc3\xa5de fysisk og teknologisk, og i tillegg er det i stand til \xc3\xa5 gj\xc3\xb8re seg selv usynlig. N\xc3\xa5r Dutch og kompaniet ikke klarer \xc3\xa5 skaffe helikopter-uthenting fra jungelen, ender oppdraget opp i en kamp p\xc3\xa5 liv eller d\xc3\xb8d med den utenomjordiske jegeren. Udyret tilintetgj\xc3\xb8r dem en etter en og til slutt er Dutch den siste som er i live. Ved en tilfeldighet klarer han \xc3\xa5 iaktta vesenet p\xc3\xa5 rimelig n\xc3\xa6rt hold slik at han kan studere dets egenskaper, og ved hjelp av disse observasjonene legger han en plan i et siste desperate h\xc3\xa5p om \xc3\xa5 overleve.\n_START_SECTION_\nOm filmen\n_START_PARAGRAPH_\nFilmen ble innspilt p\xc3\xa5 steder som Jalisco, Palenque og Puerto Vallarta (alle i Mexico).\n_START_SECTION_\nAnmelderne og publikum\n_START_PARAGRAPH_\nFilmen fikk middels bra mottakelse av anmelderne og har oppn\xc3\xa5dd s\xc3\xa5 mye som 78\xc2\xa0% p\xc3\xa5 Rotten Tomatoes. Den kjente amerikanske filmkritikeren Roger Ebert var blant dem som uttrykte en viss begeistring for filmen og han gav s\xc3\xa6rlig ros til spesialeffektene og filmingen. Han omtalte den videre som en \xc2\xabeffektiv actionfilm\xc2\xbb og gav den tre av fire stjerner._NEWLINE_Den fikk hard medfart hos norske anmelderne. Dagbladets anmelder gav filmen terningkast \xc3\xa9n, VG gav den to og Arbeiderbladet og Aftenposten tre._NEWLINE_Nettsiden CINERAMA gav DVD-utgaven terningkast fem i 2003 og skrev f\xc3\xb8lgende kommentar: \xc2\xabDette er alts\xc3\xa5 en helt utmerket DVD-utgivelse. Den byr p\xc3\xa5 en av de beste rendyrkede actionfilmene noensinne. Den mangler kanskje litt p\xc3\xa5 \xc3\xa5 konkurrere med de helt store, men t\xc3\xb8ft \xc3\xa5 se p\xc3\xa5, det er det. Flere gode skuespillere og et litt bedre manus hadde vel ikke skadet for sluttresultatet, men det holder likevel til en bunnsolid femmer p\xc3\xa5 skalaen\xc2\xbb.\n_START_SECTION_\nPublikum og \xc3\xb8konomi\n_START_PARAGRAPH_\nFilmen ble en ganske stor suksess p\xc3\xa5 amerikansk kino og gjorde det ogs\xc3\xa5 brukbart utenfor USA. Den innbrakte 59,7 millioner dollar i USA alene og over 98 millioner p\xc3\xa5 verdensbasis. Den ble den 12 mest sette filmen i USA i 1987. Det kan ogs\xc3\xa5 nevnes at den hadde den femte h\xc3\xb8yeste inntjening ved premiere-weekender ved amerikanske kinoer i 1987.\n_START_SECTION_\nPriser og nominasjoner\n_START_PARAGRAPH_\nFilmen ble tildelt en Saturn Award for beste musikk og en Golden Reel for lydeffektene. Den ble ogs\xc3\xa5 tildelt en BMI Film Music Award._NEWLINE_Den ble nominert til en Oscar for beste visuelle effekter. Den ble ogs\xc3\xa5 nominert til en Hugo ved Hugo Awards, samt tre Saturn Awards for henholdsvis beste skuespiller (Arnold Schwarzenegger), beste spesialeffekter og beste sciencefictionfilm.\n_START_SECTION_\nTrivia\n_START_PARAGRAPH_\nJean-Claude Van Damme var den som opprinnelig spilte rollen som vesenet Predator, men han sluttet etter to dager fordi han var misforn\xc3\xb8yd med sin begrensede rolle i filmen. Han ble erstattet av Kevin Peter Hall og alien-kostymes m\xc3\xa5ttes designes p\xc3\xa5 nytt for \xc3\xa5 passe ham._NEWLINE_Jesse Ventura og Shane Black hadde begge sin debut som skuespillere i denne filmen.'